《归谒大中祖坟》
元代·尹廷高

悠悠不见鹤归来，大地伤心变劫灰。半世天涯添白发，何人松下酹青苔。

云深松径狐狸卧，月落空山杜宇哀。陇树萧疏风色惨，相传先世手亲裁。

作者简介：廷高，字仲明，别号六峰，遂昌人。其父竹坡，当宋季以能诗称。仲明遭乱转徙，宋亡二十年，始归故乡。尝掌教于永嘉，秩满至京，谢病归。所著有《玉井樵唱正续稿》。自题其卷首云：「先君登癸丑奉常第，宦游湖海，作诗凡千馀首。丙子，家燬于寇，遗编散落，无一存者。仅忆《秋日寄僧》一联曰：『白蘋影蘸无痕水，黄菊香催未了诗。』先业无传，雅道几废，不肖孤之罪也。」观此，则仲明诗学，有自来矣。